NÁMESTOVO. Počas druhého ročníka podujatia, mohli ľudia akoukoľvek formou podporiť rodiny zo znevýhodneného prostredia. Súčasťou programu bola zbierka šatstva, staršieho nábytku, peňazí, či hračiek a obuvi. Okrem toho si mohli účastníci vychutnať zaujímavé diskusie, prednášky, či súťaže. Na konci dňa bolo prerozdelených takmer tisícdvesto eur.
Niesli pozitívnu atmosféru
"Väčšina návštevníkov priniesla staré veci a nábytok," hovorí Andrej Štepita z občianskeho združenia Kaf projekt. "Potom sa veci a peniaze pretriedili a rozdelili medzi sedem rodín." Organizátori sa rozhodli vyzbierané veci odovzdať netradičným spôsobom. Každý návštevník, ktorý mal záujem podporiť rodiny aspoň svojou návštevou, mohol sa zúčastniť príprav programu, ktorý bol počas odovzdávania vecí prezentovaný priamo v rodinách. "Je to oveľa zaujímavejšie ako im len odovzdať príspevky," doplnil Andrej. Putovania po rodinách sa zúčastnilo približne tridsať ľudí. "Bol to pre mňa veľký a silný zážitok," hovorí koledník Tomáš z Novoti. "Doprevádzal som kamarátov na gitare. Spievali sme koledy, recitovali sme básničky a príjemne sme si pokecali. Dôležité bolo, aby sme do ich domov vniesli pozitívnu atmosféru."
Darčeky ich potešili
"Návšteva dobrovoľníkov ma veľmi potešila," hovorí vdova, ktorá nechcela byť menovaná. "Každý máme nejaký osud. My sme ho mali o niečo ťažší. Po smrti manžela som zostala sama so štyrmi deťmi a hypotékou na rozostavaný dom." Rodina si pomoc naozaj vážila. "Z môjho platu by som to naozaj nemala šancu utiahnuť. Deti chodia do školy, treba im nakupovať pomôcky, oblečenie. Bez takejto pomoci by to bolo ešte oveľa náročnejšie."
Na rodiny v sociálnej núdzi v sociálnej tiesni upozornila nadácia Námestovský anjel, ktorá má niekoľko desiatok pravidelných podporovateľov. Vďaka ním pomáha riešiť ťažké životné situácie dvadsiatim rodinám na Orave. Počas podujatia ľudia dobrej vôle pre domácnosti rozdelili takmer tisícdvesto euro.